Leder Vi kunne i gårsdagens BA lese at Ap-leder Jonas Gahr Støre slik kaster seg inn i den fastlåste bybanekrangelen mellom byrådet og regjeringen.

Kommer Ap i regjering etter valget neste høst, så lover Støre å øke statens andel til 70 prosent. Dagens blåblå regjering har nylig tvunget Bergen til å inngå en avtale om at statens bidrag til investering blir på maks 50 prosent. Bybanen har mange «mødre», men har slitt med populariteten. Dessverre synes det å sitte fiender av Bybanen også i vår regjering.

Staten har siden bybanesatsingen kom i gang i 2002 og frem til i dag kun betalt 18 prosent av satsingen. Den lokale andelen av utgiftene har blitt tilsvarende høyere. Noe som har bidratt til høye bompenger. Samtidig har man vært helt avhengig av lån. Bompengeselskapet har opparbeidet seg svært høy gjeld. Det er nå helt avgjørende at staten virkelig tar ansvar for Bybanen.

Les også:

Lørdag sto den lokale høyrelederen Dag Skansen frem i BA og luftet en idé om å bruke eiendomsskatt til medfinansiering av Bybanen. Noe som neppe ville bidra til å gjøre banen særlig mer populær. Forslaget kan være en ny avsporing, men fremstår både som bybanevennlig og konstruktivt i forhold det vår samferdselsminister har å bidra med.

Ap-leder Jonas Gahr Støre lover sine partifeller Anna Elisa Tryti (t.v.) og Anne Gine Hestetun langt mer penger til Bybanen. Foto: ARNE RISTESUND

Ketil Solvik-Olsen (Frp) har tatt til orde for at man bruker av bykassens penger. Man vet kanskje ikke at Bergen kommune også driver med skole og eldreomsorg. Mangelfull statlig støtte kan i verste fall gjøre at utbyggingen av banen stopper helt opp. Det mest sannsynlige, om staten fortsetter å svikte, er likevel at bompengene øker enda mer, og at det kommer enda flere bomstasjoner.

Det er vanskelig å se at Bergen skal få langt flere til å reise kollektivt, og samtidig få ned miljøutslippene fra trafikken, uten at Bybanen blir bygd videre til både Fyllingsdalen og Åsane.

Det er nå helt avgjørende at staten virkelig tar ansvar for Bybanen.

Det kan jo være at vår samferdselsminister mangler penger? Tja, det ser ikke slik ut på alle veiene han vil bygge med stadig flere felt og stadig høyere fartsgrenser.

Jonas Gahr Støre (Ap) lover derimot å finne mye mer statlige penger til Bybanen. Fordi hans parti ikke prioriterer skattelette for de rike. Smart tenkt!